Proteas vanaand weer in aksie ná puik oorwinningDie Proteas en Jamaika in aksie. Foto: (Peter Byrne/PA via AP) Suid-Afrika se netbalspan kom vanaand teen Skotland te staan nadat hulle Sondag Jamaika, wat tweede op die wêreldranglys is, laat les opsê het. “Dit is fantasties om bo in ons poel te lê. Dít is die wedstryd waaroor ons gepraat het. Dit is waaroor die wêreldbeker vir ons gaan – om daardie kritieke oorwinning oor Jamaika te behaal,” het Maryka Holtzhausen, hulpdoel, ná die wedstryd gesê. Die Proteas, wat vyfde op die wêreldranglys is, het die Sunshine Girls met 55-52 in die Wêreldbeker-toernooi in Liverpool, Engeland, geklop. “Dit is ŉ baie belangrike wenbeurt, want dit is gewoonlik hier waar ons vasval en dan lê ŉ moeiliker pad voor na die semi’s,” het veteraanspeler Erin Burger gesê. Lenize Potgieter het 36 uit 39 doelpogings gesink en Holtzhausen het 19 van 29 pogings deur die sakkie gejaag. Suid-Afrika het met sy oorwinning eerste in Groep C geëindig. Engeland, Australië en Nieu-Seeland het almal ook eerste in hul groepe geëindig. Die groepwenners, asook die spanne wat tweede en derde in elke groep geëindig het, beweeg nou aan na Groep F of G, waar die toernooi se top-12 spanne hul stryd sal voortsit om ŉ plek in die halfeindronde te verseker. Die Proteas het Skotland al agt keer die stryd aangesê en al agt wedstryde gewen. Skotland is sewende op die wêreldranglys. Die wedstryd begin om 18:25 (SA tyd). Suid-Afrika speel dan Woensdag teen Uganda en Donderdag teen gasheer Engeland. Al die wedstryde word regstreeks op SS10 uitgesaai.